text: Botiga Amiga / Moda Re- amplia la presència a l'Àrea Metropolitana de Barcelona amb un nou establiment a Santa Coloma de Gramenet - Entitats Catalanes d'Acció Social
  08.04.2021 | Nota de premsa de la Fundació Formació i Treball
  Formació i Treball amplia la presència de la seva cadena d'establiments Botiga Amiga a l'Àrea Metropolitana de Barcelona amb una nova obertura a Santa Coloma de Gramenet. La nova botiga se suma a les 14 ja existents vinculades al projecte Moda Re- de Cáritas Española. El nou comerç de roba i complements de segona mà es troba l'Avinguda de la Generalitat, 32 del municipi colomenc. El projecte aposta per un espai de consum sostenible reutilitzant béns de segona mà i alhora afavorint la inserció de persones en risc d'exclusió social del territori. A més, els ingressos de l'establiment es destinaran a iniciatives de formació i inclusió laboral de col·lectius vulnerables.
  La cadena Botiga Amiga de Formació i Treball forma part de la iniciativa Moda Re-; projecte a nivell estatal impulsat per Cáritas. Aquesta iniciativa empresarial està destinada a la promoció de l'economia social i solidària a través de la reutilització, el reciclatge i la venda de roba usada, amb l'objectiu principal de generar ocupació social i sostenible.
  La nova botiga s'emmarca dins del Projecte Singular Botigues Responsables per a la Recuperació – Roba@d9, en el qual també participen altres dues entitats cooperatives, Avancem Santa Clara i la cooperativa Actua, que obriran establiments amb la mateixa visió i filosofia a Girona i el Vendrell, respectivament. El projecte està promogut per la direcció general d'Economia Social de la Generalitat i compta amb el finançament del Ministeri de Treball i Economia Social.
  Botiga Amiga Santa Coloma ha estat creada amb una imatge moderna i actual, que vol trencar amb els estereotips que s'associen a les botigues de segona mà. Actualment hi treballen quatre persones en situació de vulnerabilitat i una encarregada, seguint els exigents protocols de neteja, desinfecció i control d'accessos implementats després de l'esclat de la COVID19. Es tracta de la primera botiga al municipi i la número 15 de la fundació, una iniciativa en aliança amb la Fundació Privada Llegat Roca i Pi.
  Arran de la crisi sanitària, volem emfatitzar especialment el valor d'aquests projectes emmarcats en l'economia social i solidària. Cal una aposta pel comerç de proximitat i la generació de llocs de feina a partir de processos de recuperació. Ara toca a la societat afrontar la reconstrucció social, viure amb consciència social i que aquesta repercuteixi en el consum. La crisi ha colpejat durament als col·lectius més vulnerables que atenem. Les persones que compren a Botiga Amiga / Moda Re- ajuden a aquests col·lectius a poder sortir d'aquesta crisi.